Els refugis antiaeris i l´edifici de la Biblioteca Central protagonistes de les Beques audiovisuals de patrimoni 2018
19 junio 2018

## Els refugis antiaeris i l´edifici de la Biblioteca Central protagonistes de les Beques audiovisuals de patrimoni 201819 junio 2018Última actualización: 15 julio 2025

![](../gestion/img/DSC01591.jpg)  
  

El **regidor de Gestió Responsable del Territori (Patrimoni) de l’Ajuntament de Gandia, Xavi Ródenas**, el **director del CEIC Alfons el Vell, Lluís Miret**,  i **subdirector de Promoció del Campus Gandia de la UPV, Josep Àngel Mas**, han donat a conèixer aquest matí els dos projectes becats a la primera convocatòria de les **Beques Audiovisuals 2018**, amb l’objectiu de donar a conèixer el nostre patrimoni històric, artístic, cultural o natural, així com donar suport a nous creadors i al sector audiovisual.

De fet, els equips dels dos projectes becats estan formats, majoritàriament, per alumnat del Grau de Comunicació Audiovisual del Campus de Gandia de la UPV. “_Segur que faran un bon treball, a partir de l’excel·lent formació acadèmica rebuda al Campus. Estem encantats de col·laborar en projectes que relacionen la nostra universitat amb el seu entorn, en aquest cas el patrimoni”_, ha indicat Mas.

        D’una banda, “Gandia baix les bombes”, de l’equip liderat per Arnau Murria, “_és una proposta audiovisual sobre els refugis antiaeris de Gandia i els bombardejos de l’aviació feixista italiana, que la ciutat i el port van patir durant la Guerra Civil”_, ha explicat Miret.

        Carlos Antonaya, Blanca Aranda, Marcos Ruiz, Celia Donet i Eduardo González-Elipe formen l’equip que durà a terme l’altre projecte becat. “Gandia llig”, _“repassa els usos, la història i les restauracions que ha tingut l’edifici de l’antic Convent de Sant Roc, seu actual de l’Institut Municipal d’Arxius i Biblioteques, a la plaça Rei en Jaume I: Convent, presó, jutjats, Correus, Biblioteca Central i Arxiu Històric”_.   

        Els dos treballs audiovisuals obtenen una dotació econòmica de 1.000 € cadascú i es gravaran a l’estiu. S’entregaran abans del 17 de setembre i, posteriorment, seran presentats públicament. _“Seguint l’experiència dels Clips per la Sostenibilitat, l’Ajuntament es compromet a donar-li projecció als mini-documentals: als centres d’interpretació, xarxes socials, fires de turisme, centres educatius, espais públics, etc...”,_ ha assegurat Ródenas.